CELEX: 32021D1357
Language: lv
Date: 2021-06-30 00:00:00
Title: Komisijas Lēmums (ES) 2021/1357 (2021. gada 30. jūnijs), ar ko Slovēnijai atļauj piemērot dažu Eiropas Parlamenta un Padomes Regulas (ES) 2021/267 2. pantā minēto laikposmu pagarinājumu (izziņots ar dokumenta numuru C(2021) 4628) (Autentisks ir vienīgi teksts angļu valodā)

16.8.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 293/5
               
            
         KOMISIJAS LĒMUMS (ES) 2021/1357
         (2021. gada 30. jūnijs),
         ar ko Slovēnijai atļauj piemērot dažu Eiropas Parlamenta un Padomes Regulas (ES) 2021/267 2. pantā minēto laikposmu pagarinājumu
         
            
               (izziņots ar dokumenta numuru C(2021) 4628)
            
         
         (Autentisks ir vienīgi teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2021. gada 16. februāra Regulu (ES) 2021/267, ar ko nosaka īpašus un pagaidu pasākumus saistībā ar Covid-19 krīzes noturību attiecībā uz dažu sertifikātu, apliecību, licenču un atļauju atjaunošanu vai pagarināšanu, dažu periodisku pārbaužu un periodisku mācību atlikšanu dažās transporta tiesību aktu jomās un dažu Regulā (ES) 2020/698 (1) minēto laikposmu pagarināšanu, un jo īpaši tās 2. panta 8. punktu,
         tā kā:
         
                     (1)
                  
                  
                     Ar Regulas (ES) 2021/267 2. panta 1. punktu pagarina termiņus, kuros arodprasmes apliecības (“APA”) turētājam jāpabeidz periodiska apmācība un kas citādi būtu beigušies vai citādi beigtos laikā no 2020. gada 1. septembra līdz 2021. gada 30. jūnijam. Ar minētās regulas 2. panta 3. punktu pagarina saskaņotā Savienības koda “95” atbilstošā marķējuma derīguma termiņu.
                  
               
                     (2)
                  
                  
                     Ar Regulas (ES) 2021/267 2. panta 5. punktu pagarina derīguma termiņu vadītāja kvalifikācijas kartēm, kas minētas Eiropas Parlamenta un Padomes Direktīvas 2003/59/EK (2) II pielikumā un kuru derīguma termiņš citādi būtu beidzies vai citādi beigtos laikā no 2020. gada 1. septembra līdz 2021. gada 30. jūnijam.
                  
               
                     (3)
                  
                  
                     Slovēnija 2021. gada 20. maija vēstulē iesniedza pamatotu pieprasījumu dot atļauju piemērot dažu Regulas (ES) 2021/267 2. pantā norādīto laikposmu pagarinājumu. Slovēnija 2021. gada 21. maijā un 2021. gada 7. jūnijam sniedza papildu informāciju, lai pamatotu savu pieprasījumu.
                  
               
                     (4)
                  
                  
                     Ar savu pamatoto pieprasījumu Slovēnija lūdz atļauju piemērot sešu mēnešu pagarinājumu laikposmam no 2020. gada 1. septembra līdz 2021. gada 30. jūnijam, kas norādīts Regulas (ES) 2021/267 2. panta 1. punktā šā noteikuma un minētās regulas 2. panta 3. punkta piemērošanas nolūkā, un atļauju piemērot sešu mēnešu pagarinājumu minētās regulas 2. panta 5. punktā noteiktajam laikposmam no 2020. gada 1. septembra līdz 2021. gada 30. jūnijam.
                  
               
                     (5)
                  
                  
                     Saskaņā ar Slovēnijas sniegto informāciju periodiskās apmācības pabeigšana un tās sertificēšana, saskaņotā Savienības koda “95” marķēšana un vadītāja kvalifikācijas karšu atjaunošana attiecīgajā dalībvalstī, visticamāk, joprojām būs neizpildāma pēc 2021. gada 30. jūnija to pasākumu dēļ, ko tā veikusi, lai novērstu vai ierobežotu Covid-19 izplatību.
                  
               
                     (6)
                  
                  
                     Pēc Slovēnijas domām, visas periodiskās apmācības šajā dalībvalstī jāveic attiecīgo vadītāju fiziskā klātbūtnē. Tomēr Covid-19 pandēmijas izraisīto apstākļu dēļ periodiskās apmācības pasākumi bija vai nu jāpārtrauc, vai arī tie bija būtiski jāierobežo, īpaši ņemot vērā spēkā esošos pasākumus attiecībā uz sociālās distancēšanās noteikumiem.
                  
               
                     (7)
                  
                  
                     Pamatojoties uz Slovēnijas sniegto informāciju, šī dalībvalsts 2020. gada 18. martā ieviesa pirmo pārvietošanās ierobežojumu posmu, kas ilga līdz 2020. gada 17. maijam, un otro pārvietošanās ierobežojumu posmu — 2020. gada 16. novembrī, kas ilga līdz 2021. gada 14. februārim. Pēc tam 2021. gada 1. aprīlī tā ieviesa trešo pārvietošanās ierobežojumu posmu, kas ilga līdz 2021. gada 11. aprīlim. Tādējādi Covid-19 pandēmijas seku dēļ šī dalībvalsts kopumā vairāk nekā piecarpus mēnešus bija slēgta.
                  
               
                     (8)
                  
                  
                     Saskaņā ar Slovēnijas sniegto informāciju visus šos pārvietošanās ierobežojumu posmus papildināja pieņemtie pasākumi, ar ko aizliedza parastās periodiskās apmācības pasākumus spēkā esošo sociālās distancēšanās pasākumu dēļ. Konkrēti trešajā pārvietošanās ierobežojumu posmā, kas ilga no 2021. gada 1. aprīļa līdz 11. aprīlim, periodiskas apmācības vispār nebija atļauts vadīt.
                  
               
                     (9)
                  
                  
                     Periodiskas apmācības ir atļautas kopš 2021. gada maija, lai gan apmeklētāju skaits vienā kursā nedrīkst pārsniegt 10 personas. Slovēnija pauž pieņēmumu, ka tikai 2021. gada beigās pārvadātājiem būs iespējams organizēt savas darbības tā, lai visi vadītāji varētu savlaicīgi pabeigt periodiskās apmācības.
                  
               
                     (10)
                  
                  
                     Pamatojoties uz šīs dalībvalsts sniegto informāciju, ņemot vērā iepriekš minētos pārvietošanās ierobežojumu posmus, nesenā pagātnē apmācības kursus varēja apmeklēt tikai samazināts vadītāju skaits, salīdzinot ar to vadītāju skaitu, kuru apmeklējums paredzēts tajā pašā laikposmā parastā gadā. Šie pārvietošanās ierobežojumu posmi, kā arī citi šajā saistībā veiktie pasākumi izraisīja aptuveni 50 % vadītāju atteikšanos no periodiskās apmācības, un Slovēnija arī lēš, ka salīdzinājumā ar ierastiem apstākļiem katrā pārvietošanās ierobežojumu mēnesī par 8 % samazinājās to vadītāju skaits, kuri apmeklē periodiskās apmācības.
                  
               
                     (11)
                  
                  
                     Tāpat saskaņā ar Slovēnijas sniegto informāciju 2019. gadā 920 periodiskās apmācības apmeklēja 43 884 vadītāji, savukārt 2020. gadā tikai 494 periodiskās apmācības apmeklēja 19 089 vadītāji. Ņemot vērā šo samazinājumu, Slovēnija cer, ka pieprasījums būs lielāks nekā mācību centru iespējas veikt periodiskās apmācības. Kavēšanās šajā dalībvalstī pašlaik ir būtiska, un joprojām spēkā esošie sociālās distancēšanās pasākumi neļauj ātri to novērst.
                  
               
                     (12)
                  
                  
                     Saskaņā ar Slovēnijas sniegto informāciju pasākumi, kas ieviesti, lai ierobežotu Covid-19 izplatību, ietekmē arī vadītāja kvalifikācijas karšu atjaunošanu. Papildus iepriekš minētajām grūtībām periodisko apmācību pabeigšanā, kas, pēc Slovēnijas domām, ir priekšnoteikums vadītāju kvalifikācijas karšu atjaunošanai, šī dalībvalsts atsaucas arī uz vietējo administratīvo iestāžu ierobežotajām iespējām veikt šo dokumentu atjaunošanu. Saskaņā ar šīs dalībvalsts teikto Slovēnijā administratīvo iestāžu ēkās pašlaik ir atļauts uzturēties tikai daļai darbinieku, un šis ierobežojums, visticamāk, paliks spēkā tuvākajā nākotnē.
                  
               
                     (13)
                  
                  
                     Pamatojoties uz šīs dalībvalsts sniegto informāciju, iespējams, ka daži no šiem pasākumiem paliks spēkā tuvākajā nākotnē un, iespējams, līdz 2021. gada beigām. Lai gan pašreizējie pandēmijas radītie apstākļi Slovēnijā lēnām uzlabojas, šajā dalībvalstī ik dienu joprojām ir aptuveni 300 jauni inficēšanās gadījumi, kas tiek uzskatīts par būtisku skaitu, ņemot vērā valsts lielumu. Arī vakcinācija notiek lēnāk, nekā paredzēts, jo ir problēmas ar piegādes ķēdēm. Tāpēc Slovēnija cer, ka pagaidām saglabāsies tādi pasākumi kā personu skaita ierobežošana telpās, kā rezultātā mazāk vadītāju varēs pabeigt periodiskās apmācības.
                  
               
                     (14)
                  
                  
                     Slovēnija uzskata, ka iemesls pieprasīt pagarinājumu par maksimāli pieļaujamajiem sešiem mēnešiem ir izskaidrojams ar to, ka joprojām ir būtisks atjaunojamo vadītāju kvalifikācijas karšu atlikums, kas ir par aptuveni 50 % lielāks, nekā parasti to varētu sagaidīt. Turklāt joprojām nav pārliecības par to, cik ilgi pandēmija turpināsies, un par to, cik ilgi paliks spēkā sociālās distancēšanās pasākumi.
                  
               
                     (15)
                  
                  
                     Slovēnija prasa pagarināt tikai laikposmus no 2020. gada 1. septembra līdz 2021. gada 30. jūnijam, nevis 10 mēnešu laikposmus, kas noteikti Regulas (ES) 2021/267 2. panta 1., 3. un 5. punktā. Līdz ar to šajā valstī periodiskās apmācības pabeigšana un tās sertificēšana, saskaņotā Savienības koda “95” marķēšana un vadītāja kvalifikācijas karšu atjaunošana, kurām citādi termiņš beigtos jaunajā pārskata periodā, netiks pagarināta par vairāk kā 10 mēnešiem. Tāpēc pieprasītie pagarinājumi nerada nesamērīgus riskus attiecībā uz transporta drošumu un drošību.
                  
               
                     (16)
                  
                  
                     Līdz ar to Slovēnijai būtu jāatļauj piemērot sešu mēnešu pagarinājumu Regulas (ES) 2021/267 2. panta 1. punktā norādītajiem laikposmiem no 2020. gada 1. septembra līdz 2021. gada 30. jūnijam minētā noteikuma, kā arī attiecīgās regulas 2. panta 3. un 5. punkta piemērošanas nolūkā.
                  
               
                     (17)
                  
                  
                     Slovēnija ir piekritusi, ka šo lēmumu pieņem un paziņo angļu valodā,
                  
               IR PIEŅĒMUSI ŠO LĒMUMU.
         
            1. pants
            Slovēnijai ir atļauts piemērot šādus Regulas (ES) 2021/267 2. panta 1., 3. un 5. punktā noteikto laikposmu pagarinājumus:
            
                        a)
                     
                     
                        sešu mēnešu pagarinājumu laikposmam no 2020. gada 1. septembra līdz 2021. gada 30. jūnijam, kas norādīts Regulas (ES) 2021/267 2. panta 1. punktā minētās regulas 2. panta 1. un 3. punkta piemērošanas nolūkā; kā arī
                     
                  
                        b)
                     
                     
                        sešu mēnešu pagarinājumu minētās regulas 2. panta 5. punktā norādītajam laikposmam no 2020. gada 1. septembra līdz 2021. gada 30. jūnijam.
                     
                  
         
            2. pants
            Šis lēmums ir adresēts Slovēnijas Republikai.
         
         
            Briselē, 2021. gada 30. jūnijā
            
               
                  Komisijas vārdā –
               
               
                  Komisijas locekle
               
               Adina-Ioana VĂLEAN
            
         
         
            (1)  OV L 60, 22.2.2021., 1. lpp.
         
         
            (2)  Eiropas Parlamenta un Padomes Direktīva 2003/59/EK (2003. gada 15. jūlijs) par dažu kravu vai pasažieru pārvadāšanai paredzētu autotransporta līdzekļu vadītāju sākotnējās kvalifikācijas iegūšanu un periodisku apmācību, par Padomes Regulas (EEK) Nr. 3820/85 un Padomes Direktīvas 91/439/EEK grozīšanu un Padomes Direktīvas 76/914/EEK atcelšanu (OV L 226, 10.9.2003., 4. lpp.).